
Tioéter típusú belső linkerek hatásának vizsgálata egy proteáz enzim ciklikus peptid inhibitorainak körében, elméleti módszerekkel

Kulcsszavak: molekuladinamikai szimuláció; immunrendszer; Bowman-Birk inhibitor; védőcsoport; diaminopropionsav
TDK munkám során az immunrendszer működésében kulcsszerepet játszó MASP2 enzim új, peptid típusú inhibitorait vizsgáltam, melyekben tioéter kötést tartalmazó linkerekkel helyettesítették az eredeti inhibitor diszulfidhídját.
Az eredeti, diszulfidhidat tartalmazó átkötés hosszát közelítve (lizin, ornitin, diaminovajsav, diaminopropionsav beépítésével) nőtt az inhibitorok hatékonysága, azonban az eredeti ciklus tagszámánál mindössze egy nehézatommal hosszabb, aminoglicint tartalmazó inhibitor esetén a tendencia megfordult. Meglepő tapasztalat volt, hogy a diaminopropionsavat tartalmazó inhibitor esetén a szintézis két izomert eredményezett, melyek hatékonysága eltért.
Molekulamechanikai és kvantumkémiai módszerek segítségével meghatároztam a szabad inhibitorok konformációját.
Megmutattam, hogy az aminoglicint tartalmazó peptid esetén a linkerben található amidkötés cisz állása stabilabb, míg a többi peptid esetén a transz izomer bizonyult energetikailabb kedvezőbbnek.
Ezt a viselkedést a linker rövidülésekor csökkenő konformációs szabadság magyarázza. Eredményeim alapján a diaminopropionsavat tartalmazó peptidből előállított két izomer a linker amidkötés cisz és a transz izomereinek felel meg.
Megállapítottam, hogy a szabad inhibitorok szerkezete egymástól kis mértékben különbözik. Az inhibitorok kötődés szempontjából fontos tulajdonságainak vizsgálata során nem találtam olyan eltérést, mely magyarázatot adhatna az eltérő hatékonyságukra. A vizsgálatokat ezért az inhibitorok és az enzim komplexeinek szimulációjával folytattam.
A komplexek vizsgálata során két, egymástól különböző, stabil szerkezetet sikerült előállítani, melyek valószínűleg a komplexképződés különböző lépéseihez tartoznak.
A láncvégi védőcsoportok beépítésével elért aktivitás növekedés magyarázatára is javaslatot tettem. A védőcsoportok Jelentlétének hatására az inhibitor kötődésekor az enzim egyik hurokrégiója elmozdul, mely az inhibitor egy tirozin oldallánca számára lehetővé teszi hogy egy hidrofób zsebbe ékelődjön, így növelve a kölcsönhatási felszínt.
A szorosan kötött komplexek szerkezetének vizsgálata során azonosítottam a kötődést jellemző fontos paramétereket. Megállapítottam, hogy az egyes inhibitorok eltérő hatékonyságának magyarázatához ezeket a tulajdonságokat együtt kell vizsgálni, ugyanis nem található olyan jellemző, mely önmagában magyarázatot adna a hatékonyságok vizsgálatakor talált tendenciára.



